དེ་རྗེས་ཁྲི་ལྡེ་སྲོང་བཙན་སད་ན་ལེགས་ཀྱི་སྲས།ཁྲི་གཙུག་ལྡེ་བཙན་རལ་བ་ཅན་གྱིས་རྒྱལ་སྲིད་བཟུང༌།འདིའི་རིང་ལ་འུ་ཤང་རྡོའི་དཔེ་མེད་བཀྲ་ཤིས་དགེ་འཕེལ་གྱི་གཙུག་ལག་ཁང་བཞེངས།གཙུག་ལག་ཁང་དུ་པཎྜི་ཏ་དང་ལོ་ཙཱ་བ་རྣམས་བཞུགས་ནས།མཚན་ཉིད་དང་རྡོ་རྗེ་ཐེག་པའི་བཀའ་བསྟན་བསྒྱུར་ཅིང་འཆད་རྩོམ་གྱིས་དུས་འདའ་བར་བྱེད།སྔར་ལྷ་སྲས་ཡབ་ཀྱི་རིང་ལ་ཆོས་ཀྱི་བརྡ་བོད་སྐད་ལ་མ་གྲགས་པ་མང་པོ་ཞིག་བྱུང་ཞིང༌།རྒྱ་ནག་དང་ལི་དང་རྒྱ་གར་ཡུལ་དབུས་དང་ཟ་ཧོར་དང་ཁ་ཆེ་སོགས་སྣ་ཚོགས་ནས་བསྒྱུར་པའི་བརྡ་མི་འདྲ་བ་དག་མང་པོ་མི་གོ་ཞིང་བསླབ་དཀའ་བར་གཟིགས་ནས།དྲིན་ཅན་གྱི་ལོ་པཎ་རྣམ་གསུམ་ཞེས་གྲགས་པ་ཛི་ན་མི་ཏྲ་དང༌།དན་ཤཱི་ལ་དང༌།ཞང་ཡེ་ཤེས་སྡེ་གསུམ་སོགས་ལོ་པཎ་རྣམས་ཀྱིས་སྔར་བསྒྱུར་བ་ཐམས་ཅད་དག་པར་བྱས་ཤིང་གསར་བཅད་ཀྱིས་གཏན་ལ་ཕབ་སྟེ་གོ་བདེ་བར་བྱས།གཞུང་ཚད་རྣམས་ཀྱང་བམ་གྲངས་སོགས་ངེས་པར་བྱས་ཏེ།དཀར་ཆག་ཏུ་བསྣན་ནས།སྤྱིར་ཁྲི་སྲོང་གི་དུས་ཀྱི་དཀར་ཆག་ཕོ་བྲང་ལྡན་དཀར་མ་དང༌།ཕྱིས་ཀྱི་མཆིམས་ཕུ་མ་དང་འཕང་ཐང་མ་སྟེ་གསུམ་བྱུང་བ་དཀོར་མཛོད་ཀྱི་ཟླ་ལ་བཞག་གོ།ཡང་སྐད་གསར་བཅད་ཀྱི་སྐབས་ལོ་པཎ་རྣམས་ཀྱིས་བྱེ་བྲག་རྟོག་བྱེད་ཆེ་འབྲིང་ཆུང་གསུམ་མཛད།ཆེན་མོ་དང་འབྲིང་བའམ་སྒྲ་སྦྱོར་བམ་གཉིས་སྡེ་དགེའི་བསྟན་འགྱུར་ཅོ་པའི་ནང་སྣ་ཚོགས་སྐོར་དུ་བཞུགས།ཇི་ལྟར་བརྩམས་ཚུལ་སྒྲ་སྦྱོར་བམ་གཉིས་ཀྱི་དབུར་བཤད་པ་ཡོངས་རྫོགས་འདིར་འདྲེན་པར་བྱ་སྟེ་འདི་ལྟར།།